Milles näete nimetatud teose väärtust?  Riho  Altnurme: Ma arvan, et tegemist on tubli teadusliku uurimusega, mis annab teatud lähtekoha oikumeenia uurimiseks Eesti kontekstis ja palju ka 20. sajandi kirikuloole Eestis üldse. Humanitaaria tavadega võrreldes on tavalisest enam suudetud uurimistöö juures rakendada kollektiivsust. Minu enda varasemad kogemused on olnud rohkem artiklikogumikega seotud, kus seos kaastööde vahel on hõredam.  Siin oli siiski tegemist plaanipärase struktuuriga koguteosega, võiks öelda kollektiivse monograafiaga, kus  enamasti õnnestus katta kogu vajalik uurimistemaatika. Laua taga vaikselt nokitsemiseks selle teose kirjutamist nimetada ei saa.  Küllalt palju oli autorite ja kolleegiumi vahelist suhtlemist, toimus kolm töökoosolekut-konverentsi, oli loodud eraldi veebikeskkond autorite ja kolleegiumi omavaheliseks suhtlemiseks - minu jaoks oli teose koostamise protsess seetõttu üsnagi uudne ja ka tavalisest pingelisem.